Poštovani recenzenti,

kako bi omogućili ujednačenost recenzija u časopisu *Annales Instituti Archaeologici* (<https://hrcak.srce.hr/aia>) prilažemo Vam upute (prema [Standardu](https://mzo.gov.hr/UserDocsImages/dokumenti/Znanost/ZnanstvenaInfrastruktura/Upute%20za%20ure%C4%91ivanje%20i%20oblikovanje%20%C4%8Dasopisa.pdf) Ministarstva znanosti i obrazovanja Republike Hrvatske).

Prva je odgovornost recenzenta da kritički, ali konstruktivno procijeni članak i napiše detaljne primjedbe i savjete o istraživanju i samome članku, kako bi pomogao autorima poboljšati prikaz njihova rada. Procjena članka uključuje procjenu originalnosti i važnosti istraživanja, ustroj studije, metodologiju, prikaz rezultata, snagu zaključivanja te opću kvalitetu članka. Recenzenti su dužni upoznati urednika s bilo kakvim potencijalnim sukobom interesa u odnosu na autore ili sadržaj njihova članka koji im je upućen na recenziju. U većini takvih slučajeva trebaju otkloniti recenziranje rada. Ostale odgovornosti recenzenta uključuju postupanje s člankom kao s povjerljivim spisom te obavljanje recenzije na vrijeme. Recenzent ne bi smio nikome pokazati članak bez izričite dozvole urednika. Recenzenti trebaju biti pristojni u svojim primjedbama članku upućenima autorima. U slučaju neprimjerenih komentara, urednici mogu takve komentare odbiti prenijeti autorima ili čak ne pokazati sve recenzentove primjedbe autorima. Recenzenti ne smiju za svoje istraživanje rabiti podatke opisane u članku koji su dobili na recenziju. Recenzenti ne bi smjeli neposredno komunicirati s autorima ili im se otkriti, osim svojim potpisom na primjedbe u sklopu recenzije ili ako je drukčije dogovoreno s urednikom.

Recenzija treba biti utemeljena na pažljivoj analizi članka i dobroj informiranosti recenzenta o temi i relevantnoj literaturi. U recenziji također treba ukazati na eventualne nedostatke u tekstu članka, a poželjne su i sugestije o nadopunama ili izmjenama koje bi pridonijele višoj valorizaciji članka. Recenzenti sugeriraju kategoriju članka:

1. **Prethodno priopćenje (Preliminary communication)** – koji sadrži jedan ili više novih znanstvenih podataka, ali bez dovoljno pojedinosti koje bi omogućavale provjeru kao kod izvornih znanstvenih članaka. U priopćenju se mogu dati rezultati znanstvenog istraživanja u tijeku, koji zbog aktualnosti zahtijevaju brzo objavljivanje, uz pretpostavku da će se kasnije objaviti cjelovit rad.

2. **Kratko priopćenje (Short communication, Note)** – koji sadrži neobjavljene rezultate kratkog ali završenog znanstvenog istraživanja, ili prikazuje kraći segment istraživanja u tijeku ako se taj segment može tretirati kao završena cjelina ili opisuje originalnu metodu.

3. **Pregledni članak (Review article)** – koji sadrži cjelovit prikaz stanja i tendencija razvoja određenog područja s kritičkim osvrtom i ocjenom. Navedena literatura mora biti dovoljno cjelovita tako da omogućuje dobar uvid i uključivanje u prikazano područje.

4. **Stručni članak (Professional paper)** može sadržavati prikaz originalnog rješenja, prikaz značajnih praktičnih vježbi, koji informira i prinos je širenju znanja i sl.

Srdačan pozdrav,

Uredništvo *AIA*